Skolier gevonnis oor onnie se moordFoto: pixabay.com ŉ 17-jarige is Donderdag in die Lehurutshe-streekshof tot 10 jaar tronkstraf gevonnis in verband met die moord op sy onderwyser. Die tiener is op 13 September 2018 in hegtenis geneem nadat hy sy 24-jarige onderwyser, Gadimang Daniel Mokolobate, met ŉ mes doodgesteek het, het brig. Sabata Mokgwabone, woordvoerder van die polisie, gesê. Maroela Media het vroeër berig die voorval het omstreeks 11:00 by die Ramotshere High School in Dinokana naby Zeerust plaasgevind. Die onderwyser was besig om op die bord te skryf toe die 17-jarige gr. 10-leerder die klaskamer betree en hom genader het. “Die onderwyser het omgedraai, waarna die leerder hom in die bors gesteek het sonder om ŉ woord te sê.” Mokolobate is na Dinokana-gesondheidsentrum geneem waar hy met sy aankoms dood verklaar is. Die polisie is na die toneel ontbied en die leerder is in hegtenis geneem. Die vonnisoplegging kom te midde van nog ŉ Noordwes-leerder wat aangekla word daarvan dat hy ŉ medeskolier met ŉ skêr doodgesteek het. Dié voorval het Dinsdag by Mateane Primary School in Diretsane, Delareyville plaasgevind.